CELEX: C2006/178/62
Language: el
Date: 2006-07-29 00:00:00
Title: Υπόθεση T-142/06: Προσφυγή της  12ης Μαΐου 2006  — ECZG κατά Επιτροπής

29.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 178/33
            
         Προσφυγή της 12ης Μαΐου 2006 — ECZG κατά Επιτροπής
   (Υπόθεση T-142/06)
   (2006/C 178/62)
   Γλώσσα διαδικασίας: η αγγλική
   Διάδικοι
   
      Προσφεύγουσα: Elektrociepłownia Zielona Góra S.A. (Zielona Góra, Πολωνία) (εκπρόσωποι: M. Powell, Solicitor, C. Arhold και K. Struckmann, lawyers)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την από 23 Νοεμβρίου 2005 απόφαση της Επιτροπής των Ευρωπαϊκών Κοινοτήτων περί κινήσεως της επίσημης διαδικασίας ελέγχου στην υπόθεση που αφορά την κρατική ενίσχυση C 43/2005 (πρώην N 99/2005) — Λανθάνον κόστος στην Πολωνία, ή εναλλακτικώς να ακυρώσει την εν λόγω απόφαση στο μέτρο που αφορά τη συμφωνία αγοράς ηλεκτρικής ενέργειας που έχει συνάψει η προσφεύγουσα·
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα εκμεταλλεύεται μονάδα παραγωγής θερμικής και ηλεκτρικής ενέργειας στην Πολωνία. Με την προσβαλλόμενη απόφαση η Επιτροπή αποφάσισε να κινήσει επίσημη διαδικασία ελέγχου της φερόμενης ως νέας κρατικής ενισχύσεως που συνίσταται στη σύναψη συμβάσεων αγοράς ηλεκτρικής ενέργειας μεταξύ παραγωγών ηλεκτρικής ενέργειας και του κρατικού φορέα εκμεταλλεύσεως δικτύου «PSE» (1).
   Προς στήριξη της προσφυγής της η προσφεύγουσα προβάλλει ότι η Επιτροπή δεν ήταν αρμόδια να κινήσει επίσημη διαδικασία ελέγχου σε σχέση με μέτρα ενισχύσεως που ελήφθησαν πριν από την προσχώρηση της Πολωνίας στην Ευρωπαϊκή Ένωση και τα οποία δεν ισχύουν μετά την ημερομηνία προσχωρήσεως. Κατά τον τρόπο αυτό η Επιτροπή παραβίασε τις γενικές αρχές του δικαίου της μη αναδρομικότητας και της προστασίας της δικαιολογημένης εμπιστοσύνης.
   Η προσφεύγουσα προβάλλει επιπλέον ότι η Επιτροπή, χαρακτηρίζοντας το μέτρο ως νέα κρατική ενίσχυση, υπέπεσε τόσο σε νομικό σφάλμα όσο και σε σφάλμα εκτιμήσεως. Πρώτον, η Επιτροπή δεν εκτίμησε το μέτρο ενόψει των πραγματικών και νομικών δεδομένων που υπήρχαν κατά τον χρόνο της συνάψεως των συμφωνιών. Δεύτερον, η Επιτροπή δεν εκτίμησε προσηκόντως τον όρο οικονομικό πλεονέκτημα υπό την έννοια του άρθρου 87, παράγραφος 1, ΕΚ, διότι εξέτασε συνολικά όλες τις συμβάσεις αγοράς ηλεκτρικής ενέργειας αντί να τις εξετάσει εξατομικευμένα. Τρίτον, η Επιτροπή δεν έλαβε υπόψη της το γεγονός ότι, κατά τον χρόνο κατά τον οποίο οι αγορές ηλεκτρικής ενέργειας τον κρατών μελών άνοιξαν στον ανταγωνισμό, η σύμβαση που είχε συνάψει η προσφεύγουσα δεν μπορούσε να νοθεύσει τον ανταγωνισμό στην κοινή αγορά, διότι η Πολωνία δεν ήταν ακόμη κράτος μέλος. Τέλος, η προσφεύγουσα υποστηρίζει ότι η ενίσχυση δεν συνιστά νέα κρατική ενίσχυση, αλλά υφιστάμενη ενίσχυση βάσει τόσο της Συνθήκης Προσχωρήσεως όσο και της νομολογίας, σύμφωνα με την οποία η ενίσχυση που χορηγούνταν σε μια αγορά κλειστή στον ανταγωνισμό μέχρι την ελευθέρωση της αγοράς αυτής πρέπει να θεωρείται από τον χρόνο της ελευθερώσεως της αγοράς ως υφιστάμενη κρατική ενίσχυση. Περαιτέρω, η προσφεύγουσα ισχυρίζεται ότι η Επιτροπή δεν εξέτασε αν η εν λόγω σύμβαση εξακολουθούσε να ισχύει και μετά την προσχώρηση της Πολωνίας.
   Τέλος, η προσφεύγουσα ισχυρίζεται ότι η προσβαλλόμενη απόφαση στερείται επαρκούς αιτιολογίας και αντιβαίνει προς το άρθρο 253 ΕΚ.
   
      (1)  Κρατική ενίσχυση — Πολωνία — Κρατική ενίσχυση C 43/2005 (πρώην N 99/2005) — Λανθάνον κόστος στην Πολωνία — Πρόσκληση για υποβολή παρατηρήσεων σύμφωνα με το άρθρο 88, παράγραφος 2, της συνθήκης ΕΚ (ΕΕ 2006, C 52, σ. 8)